 Trg sv. Petra 1, 21423 Nerežišća

tel. 021 637092, fax 02163709

e-mail: centar.za.kulturu.brac@st.t-com.hr

Dragi prijatelji,

bilo mi je iznimno zadovoljstvo prisustvovati Skupštini BIO ISTRE održanoj na zoom platformi 12. veljače 2021. Kao ravnateljici triju muzeja u sklopu Centra za kulturu Brač, posve mi je jasno koliko je važna suradnja ustanova i lokalne zajednice za razvoj cjelokupnog društva. Upravo BIO ISTRA kao udruga za promicanje održivog razvoja i kvalitete života u tome je pokazala iznimnu uspješnost. Projekti koje provodite promišljeni su i kvalitetni, a njihov utjecaj u zajednici doista je vrijedan.

Drago mi je da sam ukratko mogla predstaviti i naš projekt “Eko muzej Pustinja Blaca” kojim se provode i planiraju mnoga unaprjeđenja muzejskoga programa prema eko - muzejskom konceptu te nova rješenja za korištenje obnovljivih izvora energije i poticanje gospodarstva koja uključuju i revitalizaciju ekološke poljoprivrede. Naš muzej ovdje postaje sredstvo za opći razvoj društvene zajednice, obuhvaća čitav prirodni ambijent i kulturni milje, te ističe važnost suradnje, posebice sa zainteresiranim udrugama građana.

U projektima koje provodi BIO ISTRA moguće je pronaći pravu inspiraciju i mnoge mogućnosti za suradnju osobito na području razvoja ekološkog uzgoja ljekovitog i aromatičnog bilja koje je svojedobno raslo i mirisalo na cijelom području zaštićenog krajolika Pustinje Blaca.

Uz kvalitetu savjetodavnog rada vaših stručnjaka, želim istaknuti neizmjernu vrijednost volonterskog rada članova BIO ISTRE kao primjer snažnog i plemenitog doprinosa ljepšem i kvalitetnijem životu sviju nas.

Jasna Damjanović,

ravnateljica Centra za kulturu Brač